### NN 85/2019 (11.9.2019.), Rješenje o određivanju područja stalnog graničnog prijelaza za međunarodni promet putnika i roba u cestovnom prometu Erdut

POLICIJSKA UPRAVA
 OSJEČKO-BARANJSKA

1735

Na temelju članka 12. stavka 2. Zakona o nadzoru državne granice (»Narodne novine« broj 83/13 i 27/16), a u vezi s člankom 7. Pravilnika o uvjetima i načinu određivanja područja graničnog prijelaza (»Narodne novine« broj 150/04) i člankom 21. Uredbe o graničnim prijelazima Republike Hrvatske (»Narodne novine« broj 79/13), Policijska uprava osječko-baranjska donosi

RJEŠENJE

O ODREĐIVANJU PODRUČJA STALNOG GRANIČNOG PRIJELAZA ZA MEĐUNARODNI PROMET PUTNIKA I ROBA U CESTOVNOM PROMETU ERDUT

Članak 1.

Područje stalnog graničnog prijelaza za međunarodni promet putnika i roba u cestovnom prometu Erdut obuhvaća prostor, na kojem se nalazi državna cesta DC-213, koja se proteže od državne granice s Republikom Srbijom u dubinu teritorija Republike Hrvatske, duljine 1 380 m.

Članak 2.

Ukupna površina stalnog graničnog prijelaza za međunarodni promet putnika i roba u cestovnom prometu Erdut iznosi 25 898 m2.

Članak 3.

Područje stalnog graničnog prijelaza za međunarodni promet putnika i roba u cestovnom prometu Erdut obuhvaća dijelove katastarskih čestica 2066/4, 876/2, 2066/2, 2101 i 2065 k.o. Erdut.

Na području stalnog graničnog prijelaza za međunarodni promet putnika i roba u cestovnom prometu Erdut nalazi se nadstrešnica iznad mjesta obavljanja granične kontrole putničkog i robnog prometa dimenzija 61,5 x 34,5 m ispod koje je zidani objekt u kojoj su smještene prostorije granične policije i carine, 3 kontrolne kućice policije i 4 kontrolne kućice carine, 1 ulazna, 1 izlazna i 1 ulazno-
 -izlazna prometna traka za putnički promet, 1 ulazna prometna traka za promet autobusa, 2 izlazne prometne trake za teretna vozila s 1 kolnom vagom, 2 ulazne prometne trake za teretna vozila s platformom za detaljni pregled teretnih vozila.

Sjeverno od zidanog objekta nalaze se 3 kontejnera za potrebe carinskog otpremništva, zgrada s prostorijama za zadržavanje, dok se južno od zidanog objekta nalaze 2 sanitarna čvora za putnike, agregat za električnu energiju s rezervoarom za gorivo i trafo-stanica.

Sjeverno od zidanog objekta nalazi se nadstrešnica iznad mjesta obavljanja ulazne granične kontrole za teretna vozila, dimenzija 13,5 x 12,5 m, ispod koje se nalaze 2 ulazne prometne trake za teretna vozila s 1 kolnom vagom, 1 kontrolna kućica policije i 1 kontrolna kućica carine, a uz koju se nalazi i 13 parkirališnih mjesta za teretna vozila na ulazu u Republiku Hrvatsku, te sanitarni čvor za putnike.

Na području graničnog prijelaza nalazi se i 5 parkirališnih mjesta za teretna vozila na izlazu iz Republike Hrvatske koji su južno od zidanog objekta, te 15 parkirališnih mjesta za osobna vozila koji su odmah uz zidani objekt i to 8 sa sjeverne strane i 7 s južne strane zidanog objekta.

Sjeveroistočno od zidanog objekta, na početku cestovnog mosta preko rijeke Dunav, nalazi se kontrolna kućica namijenjena za obavljanje poslova nadzora državne granice.

Područje stalnog graničnog prijelaza za međunarodni promet putnika i roba u cestovnom prometu Erdut ograđeno je žičanom ogradom.

Članak 4.

Stupanjem na snagu ovog Rješenja prestaje važiti Rješenje o određivanju područja stalnog međunarodnog cestovnog graničnog prijelaza I. kategorije Erdut (»Narodne novine« broj 43/06.).

Članak 5.

Ovo Rješenje stupa na snagu osmoga dana od dana objave u »Narodnim novinama«.

Broj: 511-07-40-63-34/25-19

Osijek, 4. rujna 2019.

Načelnik Policijske uprave
 Ladislav Bece, v. r.